Vanda Sigurgeirsdóttir, lektor í tómstunda- og félagsmálafræði og fyrrverandi landsliðskona í fótbolta, býður sig fram til formanns Knattspyrnusambands Íslands. Þetta tilkynnti hún á Facebook-síðu sinni í morgun.
Vanda var fyrirliði íslenska landsliðsins á sínum tíma, þjálfaði íslenska kvennalandsliðið, sem og lið í meistaraflokki karla og kvenna. Í tilkynningunni segist hún bjóða sig fram til embættisins vegna fjölda áskorana frá fjölskyldu, vinum, fólki í samfélaginu og knattspyrnuhreyfingunni. Jafnframt segir hún að henni þyki vænt um hreyfinguna, hafi verið partur af henni stóran hluta ævinnar og telji sig vel til þess fallna að leiða þá vinnu sem framundan er. Aukaþing KSÍ þar sem nýr formaður og stjórn verður kosin fer fram 2. október en frestur til að tilkynna um framboð er til og með 25. september samkvæmt auglýsingu KSÍ.
Kjartan Henry Finnbogason, leikmaður KR, og Þórður Ingason, varamarkvörður Víkings fara báðir í þriggja leikja bann í kjölfar slagsmála undir loka leiks liðanna á sunnudagskvöld. Í uppbótatíma fengu KR-ingar álitlega sókn sem endaði með því að boltinn var við mark Víkinga, Kári Árnason lá í jörðinni og reyndi að skalla til boltans. Þá brutust út slagsmál, Kjartan Henry kýldi Þórð Ingason, sem blandaði sér í skætinginn þrátt fyrir að vera utan vallar þegar atvikið átti sér stað. Leikmennirnir fengu báðir rautt spjald og nú þriggja leikja bann. Hajrudin Cardaklija í þjálfarateymi Víkings fékk sömuleiðis rautt spjald eftir atvikið og var úrskurðaður í tveggja leikja bann af aga- og úrskurðarnefndinni. KR-ingar mæta Stjörnunni í síðustu umferð úrvalsdeildarinnar en Víkingar geta orðið Íslandsmeistarar með sigri á Leikni.
Vanda Sigurgeirsdóttir, lektor í tómstunda- og félagsmálafræði og fyrrverandi landsliðskona í fótbolta, tilkynnti í morgun um framboð sitt til formanns Knattspyrnusambands Íslands. 